**VABILO NA VODEN OGLED KRAJEV SPOMINA IZ 2. SVETOVNE VOJNE NA VZHODNEM DELU LJUBLJANE**

Za skupine in tudi individualne goste organiziramo voden ogled po naslednjih pomnikih Iz 2. svetovne vojne:

1. **Sv. Urh (342 m nv)**
2. **Spominska hiša Podlipoglav 19**
3. **Spominsko območje Pugled (615 m nv)**
4. **Zgodovinska vas Zadvor**
5. **Janče (784 m nv)**
6. **Orle (458 m nv)**

KRATKA PREDSTAVITEV:

1. **Sv. Urh** - Domobranska postojanka, kjer se je sodelovanje domačih izdajalcev z okupatorjem v mučenju in pobijanju pristašev odpora izkazalo v največji možni meri. Ogledate si lahko mučilnico v mežnariji, spremenjeno v muzej (Razstava 41 – 45), veličastno grobnico žrtvam NOB ter lipo, ki je bila priča mučenju.
2. **Spominska hiša Podlipoglav 19**:
V partizanski vasi Podlipoglav stoji Spominska hiša, ki danes predstavlja spomenik II. grupi odredov in uporu proti okupatorju. Ta boj se je pričel že leta 1941 na območju med Molnikom, Orlami ter Pugledom z vseljudskim odporom proti okupatorju. Na pročelju Spominske hiše je nameščeno 10 spominskih plošč, posvečenih dogodkom med NOB. Notranjost Spominske hiše hrani arhivsko zbirko lokalne vojne zgodovine z razstavo predmetov, knjig, pisanega gradiva (osebni arhivi, spomini). Iz teh krajev izhajajo številni narodni heroji in prvoborci.
3. **Spominsko območje Pugled**
Z malo lahke hoje si lahko ogledate tudi obeležja, ki spominjajo na čas, ko je v gozdovih Pugleda delovala II. grupa odredov. Na vrhu stoji kamnita piramida - spomenik žrtvam in bojem marca 1942. V bližini pa so še štiri spominska obeležja. Področje z okolico Pugleda je bilo prvo slovensko osvobojeno ozemlje.
4. **Zadvor-** Spomenik v obliki 5 kamnitih pušk, posvečen ustanovitvi prve slovenske partizanske enote – Molniške čete (13. julij 1941)
5. **Janče** - spomenik najbolj znani bitki II. grupe odredov maja 1942 pod vodstvom komandanta Franca Rozmana - Staneta. V planinskem domu Janče je Spominska soba II. grupe odredov
6. **Orle** - spomenik zaključnim bojem in osvoboditeljem Ljubljane.

Vse našteto si lahko ogledate v okviru organiziranega vodenja. Vodeni ogled na Urhu in v Spominski hiši traja približno po 2 uri (glede na želje obiskovalcev). Ponudba ogledov je primerna za celodnevni obisk.

V okviru ogleda skupin lahko po želji vključimo tudi obisk drugih zgodovinskih, krajevnih in turističnih znamenitosti naših krajev (od železne dobe do danes) in krajevne gostinske ponudbe.

Na vašo željo vam bodo člani Združenja za vrednote NOB Ljubljana – Moste Polje (tudi kvalificirani zgodovinarji) širše predstavili zgodovino naših krajev, ki so bili kot vzhodno predmestje Ljubljane s svojimi okoliškimi gozdovi kraj začetka upora proti okupatorju.

Ogled je možen ob predhodni najavi na elektronski naslov: marija.kocjancic1234@gmail.com ali telefonu: **041 684-836** – Mija Marija Kocjančič.